b'\n_START_ARTICLE_\nVeienmoen\n_START_PARAGRAPH_\nVeienmoen (ogs\xc3\xa5 kalt H\xc3\xb8yby og av og til ogs\xc3\xa5 Tatermoen) er b\xc3\xa5de et eldre villaomr\xc3\xa5de som ligger p\xc3\xa5 en plat\xc3\xa5lignende grusmorene (en mo p\xc3\xa5 et h\xc3\xb8ydedrag) mellom Randsfjordbanen i s\xc3\xb8r, H\xc3\xb8nefoss i \xc3\xb8st, og Bergensbanen i nord, og et byggefelt for det meste best\xc3\xa5ende av firemannsboliger. Veiene som f\xc3\xb8rer rundt inne p\xc3\xa5 byggefeltet har ogs\xc3\xa5 adresse Veienmoen. Moen tilh\xc3\xb8rte opprinnelig de gamle storg\xc3\xa5rdene S\xc3\xb8rum (gnr. 47), Veien (gnr. 49) og Kvernbergsund (gnr. 45)._NEWLINE_Fra gammelt av ble Veienmoen (eller en del av den) ogs\xc3\xa5 kalt Tatermoen. Dette henger sammen med at taterfolk ofte tok tilhold vest p\xc3\xa5 moen sommerstid, der byggefeltet Veienmoen finnes i dag._NEWLINE_Veienmoen har gangavstand til sentrum i H\xc3\xb8nefoss og ligger i tidligere Norderhov kommune, n\xc3\xa5 del av storkommunen Ringerike._NEWLINE_Veier som f\xc3\xb8rer inn til omr\xc3\xa5det er Ringveien, Vinteroveien og Riperbakken. Alle disse veiene f\xc3\xb8rer fram til H\xc3\xb8ybyveien, som krysser p\xc3\xa5 langs over Veienmoen, fra vest mot \xc3\xb8st. H\xc3\xb8ybyveien ender opp i det omr\xc3\xa5det p\xc3\xa5 Veienmoen som opprinnelig het H\xc3\xb8yby. Andre veier p\xc3\xa5 Veienmoen er Vestliveien (som f\xc3\xb8rer ned i et lavereliggende omr\xc3\xa5de som lokalt har blitt kalt Oladalen, like over Storskj\xc3\xa6ringa p\xc3\xa5 Bergensbanen), Jordbruveien og Furulundveien, som alle er blindveier. Vinterroveien er delt. En del av den g\xc3\xa5r ned p\xc3\xa5 et lavereliggende plat\xc3\xa5 der Furulundveien begynner, og ender opp i en lite omr\xc3\xa5de som lokalt har g\xc3\xa5tt under navnet Busebakk._NEWLINE_Veienmoen har tradisjonelt h\xc3\xb8rt inn under den gamle storg\xc3\xa5rden Veien, og sokner s\xc3\xa5ledes til Veien skole og Norderhov prestegjeld.'